Jong man sterf ná R21-skieteryFrancois Swart. ŉ Kranslegging is Donderdag gehou vir die jong veiligheidswag wat dood is nadat ŉ groep rowers Dinsdag op die motor waarin hy en ŉ kollega gery het op die R21-snelweg losgebrand het. ŉ Kruis is reeds vroeër die week langs die R21 naby die Griffiths-afrit naby Kempton Park opgerig waar die skietery Dinsdag plaasgevind het. Francois Swart (22) is Woensdag in ŉ hospitaal oorlede nadat hy en ŉ kollega, Dale Collins, ernstig tydens die skietery beseer is. Collins sal glo Vrydag weer geopereer word. Kollegas, familie, vriende en lede van die gemeenskap was Donderdagoggend by die kranslegging teenwoordig. Hy was ook bekend in gewigoptel-kringe. Die kruis wat langs die R21 ter ere aan Swart opgerig is. Foto: Sec Pros/Facebook Swart en Collins het glo goud van Pretoria na Edenvale vervoer toe die skietery plaasgevind het. Kapt. Kay Makhubela, Gauteng-polisiewoordvoerder, het vroeër gesê ŉ groep van agt tot tien rowers in twee motors het omstreeks 12:00 ŉ wit Toyota Land Cruiser op die R21 agternagesit waartydens talle skote afgevuur is om die motor tot stilstand te bring. Makhubele het verduidelik die polisie was intussen na die toneel ontbied waarna ŉ skietery tussen die polisie en die verdagtes ontstaan het. Die verdagtes het met leë hande op die vlug geslaan. Niemand is nog in verband met die voorval in hegtenis geneem nie. Die polisie ondersoek sake van moord, poging tot moord en poging tot roof. Die Toyota Land Cruiser ná die voorval. (Foto: Verskaf)